Predkladacia  správa
k návrhu poslanca Národnej rady Slovenskej republiky Alexandra Slafkovského na vydanie zákona, ktorým sa mení zákon Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov 

Podnet
Predseda Národnej rady Slovenskej republiky doručil podľa § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku návrh zákona poslanca Národnej rady Slovenskej republiky vláde a požiadal ju o stanovisko k nemu. Vzhľadom na to, že upravovaná problematika patrí do pôsobnosti ministerstva vnútra, materiál na rokovanie vlády predkladá minister vnútra.

Stručný obsah
Cieľom poslaneckej iniciatívy p. Slafkovského je upraviť v zákone, v súlade s kritériami a štandardami demokratických volieb (čl. 8 Kodaňského dokumentu 1990), účasť domácich a zahraničných pozorovateľov vo voľbách. Úprava má byť vykonaná vložením nových § 24a a 24b do zákona. 

Stanovisko
Navrhované riešenie by si vyžiadalo náročné administratívne práce na registráciu žiadostí volebných pozorovateľov, vypracovanie zoznamu pozorovateľov, ich zasielanie žiadateľom a volebným orgánom všetkých stupňov (spravidla sa vytvára cca 6 000 volebných komisií) a naviac by opäť umožnilo Ústrednej volebnej komisii rozhodovať o udelení povolenia, teda nepriamo vytvárať rozdiely medzi žiadateľmi. Súčasne je potrebné pripomenúť, že uvedený návrh by si vyžiadal určiť lehoty na registráciu žiadateľov o pozorovanie.  Ďalej by sa zvýšil počet zasadnutí  volebných orgánov v krátkej dobe pred voľbami a podobne. 

Z ekonomického hľadiska možno konštatovať, na rozdiel od stanoviska Ministerstva financií Slovenskej republiky z 11. januára 2002, aj zvýšenie výdavkov na voľby, a to z dôvodu krytia väčšieho počtu zasadnutí komisií, nákladov na doručovanie rozhodnutí a zoznamov pre  cca 6 000 volebných orgánov. 

Z návrhu ďalej nie je zrejmé, ako sa má postupovať v prípade odmietnutia žiadosti, najmä to, či ide o rozhodnutie v správnom konaní, či žiadateľ má právo na opravný prostriedok, aké sú kritériá pri rozhodovaní, aké sú dôvody odmietnutia. Ak by orgánom na preskúmavanie rozhodnutí Ústrednej volebnej komisie bol Najvyšší súd Slovenskej republiky, je potrebné novelizovať Občiansky súdny poriadok a upraviť lehoty na jeho rozhodovanie. V tomto smere lehoty uvedené v návrhu sú nevhodné a celý registračný proces by musel byť začatý a ukončený v dostatočnom časovom predstihu pred uskutočnením volieb. Prax ukázala, že zo strany pozorovateľov, najmä zahraničných, prichádzali žiadosti bezprostredne pred dňom konania volieb. Navrhovaný proces by účasť pozorovateľov znemožnil.  

Ministerstvo vnútra Slovenskej republiky pripravilo a v januári 2002 zaslalo na  medzirezortné pripomienkové konanie návrh zákona ktorým sa mení a dopĺňa zákon Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov, zákon Slovenskej národnej rady č. 346/1990 Zb. o voľbách do orgánov samosprávy obcí v znení neskorších predpisov a zákon č. 303/2001 Z.z. o voľbách do orgánov samosprávnych krajov a o doplnení Občianskeho súdneho poriadku. 

Návrh  ministerstva vnútra, okrem iného, upravuje prítomnosť pozorovateľov pri voľbách do Národnej rady Slovenskej republiky rovnakým spôsobom ako platná právna úprava o voľbách do orgánov samosprávnych krajov a o voľbách do orgánov samosprávy obcí. Kompetenciu udeľovať súhlas na prítomnosť pozorovateľov pri sčítavaní hlasov zveruje návrh zákona okrskovým volebným komisiám z dôvodu, že ak za poriadok vo volebnej miestnosti je zodpovedný predseda okrskovej volebnej komisie, že ak o platnosti hlasovacích lístkov rozhoduje s konečnou platnosťou okrsková volebná komisia, teda aj o prítomnosti pozorovateľov by mala rozhodovať okrsková volebná komisia, ktorá jediná môže posúdiť, či  počet prítomných pozorovateľov nenaruší plynulý priebeh sčítavania hlasov. Rozhodovanie okrskovej volebnej komisie o tom, či pripustí alebo nepripustí prítomnosť pozorovateľov je obmedzené výlučne priestorovými možnosťami v miestnosti, v ktorej sa sčítavanie vykonáva. Takáto úprava sa osvedčila v prvých voľbách do orgánov samosprávnych krajov, kedy nebola uplatnená žiadna sťažnosť k problematike  prítomnosti pozorovateľov. Rovnaký postup sa použije pre prítomnosť pozorovateľov pri zisťovaní výsledkov v ostatných volebných komisiách.

Úprava navrhovaná ministerstvom vnútra reaguje na praktické skúsenosti z konania volieb v predchádzajúcich obdobiach a na odporúčania členov volebných komisií všetkých stupňov odstrániť úpravu o udeľovaní písomného súhlasu záujemcom o sledovanie priebehu volebného aktu, ako aj priebehu zisťovania výsledkov hlasovania, či už členmi okrskových volebných komisií alebo členmi okresných volebných komisií. Odporúčania na novú úpravu tejto problematiky vyplývali jednak s ohľadom na vysokú administratívnu náročnosť (predloženie písomnej žiadosti, prerokovanie žiadosti v Ústrednej volebnej komisii, vyhotovenie písomných povolení a ich doručenie príslušným volebným orgánom a žiadateľom) a tiež vyplývali z názorov na neopodstatnenosť pri vyberaní komu bude povolenie priznané a komu nie. Návrh reaguje aj na odporúčanie expertov Benátskej komisie. 
Vychádza sa pritom z požiadavky na transparentnosť volieb a preto je navrhnutý postup tak, aby  pozorovateľom mohla byť každá osoba, ktorá o to požiada, bez ohľadu na to, či ide o člena občianskeho združenia alebo nadácie.

Predložený návrh poslanca Národnej rady Slovenskej republiky p. Slafkovského ministerstvo vnútra z uvedených dôvodov neodporúča podporiť.